Egy fóti pár hónapokon keresztül egy általános iskolás lánynak szervezte a kuncsaftokat, de a pénzből semmit nem adtak a gyereknek, derül ki a Pest Megyei Főügyészség közleményéből.

A vádirat szerint a nő azzal győzte meg a gyereket, hogy milyen jól keresne és mennyi pénzt gyűjthetne össze, ha ő is prostituált lenne. A lány végül beleegyezett abba, hogy a pár hirdetést adjon fel a nevében, és hogy megszervezze a találkozókat, amiket a lakásukban bonyolíthat le.

A gyereknek 2017 júniusától október végéig naponta több férfival kellett lefeküdnie. Bevételét mindig elszedték tőle, így a pénzből soha semmit nem kapott. Az összeget a nő és a férfi magára költötte.

Az ügyészség kerítés bűntettével, gyermekprostitúció kihasználásának bűntettével és más bűncselekménnyel vádolja az élettársakat, akik ellen letöltendő szabadságvesztést kértek.